C'mon Midffîld! a Rasbrijam

Ffilm deledu Gymraeg 90 munud a gomisiynwyd gan S4C a'i chynhyrchu gan Ffilmiau'r Nant yn 2004, yw C'mon Midffîld! a Rasbrijam neu C'mon Midffîld! a Rasbri Jam. Comisiynwyd y ffilm i gyd fynd â llwyddiant tîm pêl-droed Cymru yn cyrraedd cystadlaethau terfynnol yr Ewros, yn yr un flwyddyn, a gynhaliwyd yn Aserbaijan. Chwarae-ar-eiriau gydag enw'r wlad yw teitl y ffilm. Mei Jones oedd yr awdur a nodwyd ar ddiwedd y ffilm bod y cymeriadau "yn seiliedig ar gymeriadau grëwyd gan Alun Ffred Jones a Mei Jones".Y ffilm C'mon Midffîld a Rasbrijam 2004 Ffilmiau'r Nant a ryddhawd ar DVD Dangoswyd y ffilm gyntaf ar Ddydd Nadolig [25 Rhagfyr] 2004 ar S4C. Rhyddhawyd y ffilm ar DVD [DVD11] gan gwmni Sain. Cafodd y ffilm ei henwebu am wobr Y Ffilm Orau gan BAFTA Cymru yn 2005, ond ni enilodd.

 Disgrifiad 
Digwydd y ffilm dros gyfnod o amser rhwng mis Mai a Rhagfyr 2004, gydag ôl-fflachiadau dryslyd sy'n ceisio gosod cyd-destun y stori. Ar gychwyn y ffilm, awgrymir bod Sandra wedi marw, gyda'i thad, Arthur Picton a'i gŵr George a'r plant, yn ymddangos fel petaent yn galaru amdani. Ond drwy'r ôl-fflachiadau, down i ddeall bod Sandra mewn coma yn yr ysbyty, yn dilyn cael ei tharo â char, mewn damwain.

Mae Wali yn ceisio ennill dau docyn i wylio Cymru yn chwarae pêl-droed yn Baku, Aserbaijan, drwy'r rhaglen Sgorio ar S4C [cynhyrchiad arall gan Ffilmiau'r Nant]. Ond gwelwn mai ei fam, Lydia Tomos sy'n ennill y tocynnau, ac mae hithau'n gofyn i Sandra fynd gyda hi, yn gwmni. Ond yn dilyn ymweliad â'r meddyg, ni chaniateir i Lydia deithio dramor, ac felly mae Sandra yn cynnig i Wali fynd efo hi ar y daith. 

Dilynwn hanes y ddau ar y daith, drwy gyfres o olygfeydd sydd yn amlwg wedi'i ffilmio ar gamera ffôn neu gamera llaw, ac yn ogystal â golygfeydd o'r gêm a'r cynnwrf ymysg y dorf [a ffilmiwyd yn Sbaen i gyfleu Aserbaijan], daw'r ddau i glywed am dlodi'r cartrefi plant yn Aserbaijan, ac wedi dychwelyd i Gymru, mae Sandra yn benderfynol i'w helpu. 

Trefna Sandra gasgliad o nwyddau a thegannau ar gyfer y plant, gyda'r bwriad o gludo'r anrhegion i Aserbaijan erbyn y Nadolig. Ond yn dilyn y noson casglu yn y neuadd lleol, caiff Sandra a Lydia Tomos eu taro gan gar, tra'n disgwyl i George neu Arthur [y ddau wedi bod yn yfed] ddod i'w casglu. Dyna sut y mae Sandra, a Lydia, am gyfnod, yn yr ysbyty.

Oherwydd y ddamwain, mae Arthur a George yn beio ei gilydd, ac yn ffraeo yn yr ysbyty hyd at wrthod siarad â'i gilydd. Fel ymdrech i geisio parchu dymuniad Sandra, mae tîm pêl-droed Bryn Coch yn penderfynu gyrru lorri yr holl ffordd i Aserbaijan, er mwyn cludo'r nwyddau sydd wedi'i gasglu, i'r plant.

Tra bod Lydia a Jean [gwraig Tecwyn] yn aros adref i ofalu am Sandra yn yr ysbyty, mae'r gweddill o'r cymeriadau, gan gynnwys ei phlant yn mynd i Aserbaijan, a dilynwn yr anturiaethau drwy gydol y daith. 

Ond pan ddychwela'r criw cyn y Nadolig, wedi gorfod gwerthu neu ildio eu ffonau symudol i'r awdurdodau wrth deithio drwy Ewrop, mae pawb yn cael sioc o weld bod Sandra wedi gwella, ac wedi gadael yr ysbyty er mwyn ymuno yn y dathlu.

 Cefndir 
Aeth 10 mlynedd heibio ers i'r bumed gyfres o C'mon Midffîld! gael ei chynhyrchu ym 1994, a'r ffilm gyntaf Midffîld - Y Mwfi ym 1992. Roedd newidiadau eisoes wedi'i wneud i'r cast gyda Gwenno Elis Hodgkins yn portreadu'r cymeriad "Sandra", ers ymadawiad Siân Wheldon, ar ôl 4 cyfres a'r ffilm gyntaf. Roedd newid hefyd yn yr adran gynhyrchu, ohewydd bod Alun Ffred Jones bellach yn aelod o'r Cynulliad, bu'n rhaid i Sue Waters ymgymeryd â'r Cynhyrchu a Robin Evans â'r cyfarwyddo.

 Cast 
Yn nhrefn ymddangos

 John Pierce Jones - Arthur Picton
 Gruff Pritchard - Dafydd
 Llion Williams - George Huws
 Lowri Price - Gwenllian
 Rhys Richards - Harri
 Bethan Gwilym - Jean Parri
 Catrin Dafydd - Lydia Thomas
 Lowri Mererid - Nyrs
 Gwenno Elis Hodgkins - Sandra Picton/Huws
 Bryn Fôn - Tecwyn Parri
 Mei Jones - Wali Thomas

 Cynhyrchu 
Ar ddiwedd y ffilm, diolchwyd i'r Comisiwn Coedwigaeth, cefnogwyr tîm Pêl-droed Cymru, Pobl Stiges ac Olèrdole yn Sbaen, a Llanrug a'r Cylch.

Fel gyda'r ffilm flaenorol, Midffîld - Y Mwfi, ceir cameo eto gan reolwr tîm pêl-droed Cymru ar y pryd, Mark Hughes, wedi i'r cwmni lwyddo i gael y cymeriad Wali Tomos, i mewn i gynhadledd y Wasg. 

 Derbyniad 
Dryswch y ffilm a barodd i lawer o bobl ei beirniadu, gan gynnwys y cyfrif "Bolycs Cymraeg" ar Twitter a ddisgrifiodd y ffilm fel "Stincar sy'n gadael i bobol teimlo'n drist a conffiwsd".

Yn 2017, nododd John Pierce Jones bod Mei wedi cael ei "gomisiynu" yn dilyn y ffilm, "i greu cyfres newydd, ond fod S4C wedi tynnu’r cytundeb yn ôl, gan ddweud y byddai wedi bod yn “gam yn ôl”."

 Cyfeiriadau 

Categori:Ffilmiau Cymraeg
Categori:Ffilmiau sydd a'u stori wedi'i lleoli yng Nghymru
Categori:Ffilmiau Nadoligaidd o'r Deyrnas Unedig
Categori:Ffilmiau 2004